## Rješenje Ustavnog suda Republike Hrvatske broj U-I-1108/1998 od 22. prosinca 2004.

### NN 5/2005 (11.1.2005.), Rješenje Ustavnog suda Republike Hrvatske broj U-I-1108/1998 od 22. prosinca 2004.

# USTAVNI SUD REPUBLIKE HRVATSKE

82

Ustavni
sud Republike Hrvatske, u sastavu Petar Klarić, pred­sjednik Suda, te suci
Marijan Hranjski, Mario Kos, Ivan Matija, Ivan Mrkonjić, Jasna Omejec, Željko
Potočnjak, Agata Račan, Emilija Rajić, Smiljko Sokol, Nevenka Šernhorst, Vice
Vukoje­vić i Milan Vuković, rješavajući o prijedlogu za pokretanje pos­tupka za
ocjenu suglasnosti zakona s Ustavom, na sjednici odr­žanoj dana 22. prosinca
2004. godine, donio je

## RJEŠENJE

I.
Odbacuje se prijedlog za ocjenu suglasnosti s Ustavom Zakona o radu (»Narodne
novine«, broj 38/95., 54/95., 65/95., 17/01., 82/01., 114/03., 123/03., 142/03.
i 30/04.).

II. Ovo
rješenje objavit će se u »Narodnim novinama«.

```
Obrazloženje
```

1.
Udruga nezaposlenih iz Šibenika podnijela je prijedlog za ocjenu suglasnosti
Zakona o radu (»Narodne novine«, broj 38/95., 54/95., 65/95., 17/01., 82/01.,
114/03., 123/03., 142/03. i 30/04.) s Ustavom. Predlagateljica smatra da je
zakonodavac propustio u Zakonu o radu urediti pravno socijalni status
nezaposlenih radnika, te propisati nezaposlenim radnicima pravo na osnivanje
sindikata.

*Ustavni
sud nije nadležan za odlučivanje.*

2.
Nadležnost Ustavnog suda Republike Hrvatske utvrđena je odredbom članka 128.
Ustava Republike Hrvatske. Podstavak 1. članka 128. Ustava propisuje da Ustavni
sud odlučuje o suglasnosti zakona s Ustavom. Odredbom članka 55. stavka 1.
Ustavnog zakona o Ustavnom sudu Republike Hrvatske (»Narodne novine«, broj
49/02. – pročišćeni tekst) propisano je da će Ustavni sud ukinuti zakon ili
pojedine njegove odredbe ako utvrdi da nije suglasan s Ustavom.

Iz navedenih odredbi slijedi da Ustavni sud nije
nadležan ocjenjivati suglasnost zakona s Ustavom sa stajališta da je
zakonodavac u zakonu nešto propustio propisati.

Sud je u nekoliko svojih rješenja (broj: U-I-709/1995
od 1. ožujka 2000., broj: U-II-1315/2001 od 9. srpnja 2003. godine – objavljeno
u »Narodnim novinama«, broj 122/03.) izrazio staja­lište da o postojanju
pravnih (zakonskih) praznina Sud nije nadležan odlučivati u postupku ocjene
suglasnosti zakona s Ustavom.

3. U odnosu na dio prijedloga kojim predlagateljica
predlaže da Sud ocijeni ustavnost »previda« koji se javljaju u pozitivnom
zakonodavstvu Republike Hrvatske, a odnose se na korištenje izraza nezaposleni
radnik i na postojanje sukoba interesa i prava u zakonima Republike Hrvatske
između zaposlenih i nezaposlenih radnika te nezaposlenih radnika i poslodavaca,
Ustavni sud ističe sljedeće:

Određivanje pravnog nazivlja u razradi pojedinih
zakonskih instituta, kao i usuglašavanje pravnog nazivlja u pozitivnom zako­nodavstvu
Republike Hrvatske, u nadležnosti je zakonodavca i samo po sebi ne može biti
predmetom ustavnosudske ocjene. Navedeno stajalište Sud je izrazio u rješenju
broj: U-I-2694/2003 od 29. siječnja 2004. godine, objavljenom u »Narodnim
novinama«, broj 20/04.

Navode o postojanju sukoba interesa i prava u
zakonima Republike Hrvatske predlagateljica nije obrazložila niti pobliže
odredila. Osim toga, sukladno odredbi članka 128. Ustava, Ustav­ni sud nije
nadležan odlučivati o međusobnoj usklađenosti zakona, odnosno propisa iste
pravne snage.

4. Slijedom navedenog, na temelju odredbe članka 32.
Ustav­nog zakona o Ustavnom sudu Republike Hrvatske, riješeno je kao u izreci
pod točkom I.

5. Rješenje o objavi u »Narodnim novinama«, točka II.
izreke, temelji se na odredbi članka 29. stavka 1. Ustavnog zakona o Ustavnom
sudu Republike Hrvatske.

Broj: U-I-1108/1998
Zagreb, 22. prosinca 2004.

USTAVNI SUD REPUBLIKE HRVATSKE

Predsjednik
**dr. sc. Petar Klarić,** v. r.

if !supportEmptyParas endif

Rješenje, NN 5/2005-82